ጊዜ ያለፈባቸውን ኬሚካሎች የማስወገድ ሥርዓት ባለመኖሩ ትልቅ ችግር ውስጥ መገባቱ ተገለጸ
በኢትዮጵያ ጊዜ ያለፈባቸውን ኬሚካሎች የማስወገድ ሥርዓት ባለመኖሩ ምክንያት ትልቅ ኪሳራ ውስጥ መግባታቸውን የንግድ ኢንዱስትሪ ሚኒስቴርና የአካባቢ የደንና የአየር ንብረት ለውጥ ኮሚሽን በጋራ ሚኒስቴሩና ኮሚሽኑ ታኅሳስ 23 ቀን 2013 ዓ.ም. በጋራ በሰጡት መግለጫ አስታወቁ፡፡ኬሚካሎቹ በሰውና በእንስሳት ጤና እንዲሁም በአካባቢ ደኅንነት ላይ ጉዳት እንዳያደርሱ ለመከላከልና ለመቆጣጠር እንዲያመች የኢንዱስትሪ የኬሚካሎች ምዝገባና አስተዳደር አዋጅ ቁጥር 1075/2010 ፀድቆ በሥራ ላይ እንዲውል መደረጉን ተናግረዋል፡፡ የአካባቢ የደንና የአየር ንብረት ለውጥ ኮሚሽን ምክትል ኮሚሽነር ወ/ሮ ፍሬነሽ መኩሪያ እንደገለጹት፣ ጊዜ ያለፈባቸው ኬሚካሎች ማስወገድ ሥራ በውጭ አገር የሚከናወን በመሆኑ የሚያስፈልገው ወጪ ከመጠን በላይ በመሆኑና የሚከማቹበት የቦታ ይዞታ እጥረት በመኖሩ ምክንያት በሥራቸው ላይ ትልቅ ተፅዕኖ ፈጥሯል፡፡የማምረቻና የአገልግሎት መስጫ ተቋማት ለግብዓትነት የሚጠቀሟቸውን ኬሚካሎች ወደ አገር ውስጥ ሲያስገቡ፣ ሲያስረጩ፣ ሲያከማቹና ሲያጓጉዙ ጥንቃቄ በተሞላ መልኩ መሆን እንዳለበት ወ/ሮ ፍሬነሽ አስረድተዋል፡፡በኬሚካል የምዝገባ ሒደቱ ላይ ድርሻ ያላቸው አካላት መረጃውን መሠረት በማድረግ የሚወስዱት ተገቢ የሆነ ውሳኔና በተቋማቱ መካከል ያለውን የመረጃ ልውውጥ ሥርዓቱን በማዳበር በኬሚካል ምክንያት እየደረሰ ያለውን ጉዳት መቀነስ እንደሚያስፈልግ ምክትል ኮሚሽነሯ ገልጸዋል፡፡የወጣው አዋጅም የሀብት ብክነትን ለመከላከልና በኬሚካሎች አማካይነት በሰዎችና በአካባቢ ደን ላይ ሊያደርስ የሚችለውን ችግር ለመቅረፍ ያለመ መሆኑን ተናግረዋል፡፡ ኬሚካልን የሚያመርቱ ተቋሞችም ሆኑ ወደ አገር ውስጥ የሚያስገቡ ግለሰቦች የኬሚካል ምርቱ የአገልግሎት ጊዜውን በመመልከትና በማጤን አግባብ ባለው መልኩ መጠቀም እንዳለባቸው የፌዴራል የንግድና ኢንዱስትሪ ሚኒስቴር ሚኒስትር ዴኤታ አቶ ዮሐንስ ድንቃየሁ ተናግረዋል፡፡ከዚህ በፊት በኢንዱስትሪ ዘርፉ ላይ አግባብ የሌለው የኬሚካል ልቀትን የሚያከናውኑ ተቋሞች እንደነበሩ ጠቁመው በተቋሞች ላይ ክትትል በማድረግ የአሠራር ሒደታቸውን እንዲቀይሩ መደረጉን አክለዋል፡፡ ጊዜያቸው ያለፈባቸው ኬሚካሎች አወጋገድ ሥርዓትን በተመለከተ እንደገለጹት አወጋገድ ሥርዓቱ በአገሪቷ ባለመከናወኑ ምክንያት የኢኮኖሚ ዘርፉ ላይ ትልቅ ኪሳራ ማድረሱን ሚኒስቴር ዴኤታው አስረድተዋል፡፡በከተማዋም ያለውን ኬሚካል የአወጋገድ ሁኔታ ምቹና ቀልጣፋ ለማድረግ፣ የፌዴራል የንግድና ኢንዱስትሪ ሚኒስቴር ከሌሎች ባለድርሻ አካላት ጋር በቅንጅት እየሠራ መሆኑን ጠቁመዋል፡፡